Ο πρωθυπουργός της Ουκρανίας υπέβαλε την παραίτησή του, λίγες μέρες μετά την αποκάλυψη ηχογράφησης στην οποία έλεγε ότι ο Πρόεδρος της χώρας δεν ξέρει τίποτα σχετικά με την οικονομία της. Σε ανάρτησή του στο Facebook, ο Αλέξι Χοντσαρούκ τονίζει ότι έδωσε την παραίτησή του στον Ουκρανό Πρόεδρο Βολοντίμιρ Ζελένσκι.

«Ανέλαβα αυτή τη θέση για να εφαρμόσω το πρόγραμμα του Προέδρου, ο οποίος αποτελεί υπόδειγμα διαφάνειας και αξιοπρέπειας για μένα» σημειώνει. «Ωστόσο, για να διαλύσω κάθε αμφιβολία σχετικά με τον σεβασμό και την εμπιστοσύνη μου προς τον Πρόεδρο, του υπέβαλα την επιστολή παραίτησής μου, προκειμένου να την προωθήσει στο κοινοβούλιο» καταλήγει η δήλωσή του.

Νωρίτερα αυτή την εβδομάδα ένα ηχητικό δόθηκε στη δημοσιότητα, στο οποίο Χοντσαρούκ εμφανίζεται να κάνει υποτιμητικά σχόλια για την κατανόηση των οικονομικών από τον Ζελένσκι.

Το γραφείο Τύπου του Ζελένσκι ανακοίνωσε ότι ο Ουκρανός πρόεδρος έλαβε την επιστολή και θα την εξετάσει.

«Ο πρόεδρος της χώρας θα εξετάσει το αίτημα», πρόσθετει η ανακοίνωση, στην οποία διευκρινιζόταν ότι ο Ζελένσκι θα ανακοινώσει αργότερα την απόφασή του.

Ο Χοντσαρούκ κατήγγειλε σήμερα ότι η ηχογράφηση είναι αλλοιωμένη και ότι αποτελείται από διάφορα αποσπάσματα δηλώσεών του στη διάρκεια κυβερνητικών συναντήσεων.

«Το περιεχόμενό της είναι αλλοιωμένο προκειμένου να δίνει την εντύπωση ότι η ομάδα μου κι εγώ δεν σεβόμαστε τον πρόεδρο, που είναι ο πολιτικός μας ηγέτης», τόνισε σε ανάρτησή του στο Facebook.

Πάντως ο Χοντσαρούκ τόνισε ότι οι πολίτες «δεν θα πρέπει να σπεύσουν να βγάλουν συμπεράσματα».

Δεν είναι ξεκάθαρο αν όντως επιθυμεί να παραιτηθεί. Όταν ρωτήθηκε σχετικά από το Reuters απάντησε: «Μην σπεύδετε να βγάλετε συμπεράσματα», ενώ αρνήθηκε να σχολιάσει αν με αυτό τον τρόπο ελέγχει την εμπιστοσύνη του Ζελένσκι στο πρόσωπό του.

Ο Χοντσαρούκ διορίστηκε από το ουκρανικό κοινοβούλιο στη θέση του πρωθυπουργού τον Αύγουστο, αφού το κόμμα του Ζελένσκι κέρδισε την πλειοψηφία των εδρών στις εκλογές.

Έχει ξεκινήσει ένα φιλόδοξο πρόγραμμα μεταρρυθμίσεων και έχει ήδη λάβει την προκαταρκτική έγκριση του Διεθνούς Νομισματικού Ταμείο για ένα δάνειο το οποίο θεωρείται κρίσιμης σημασίας για τη διατήρηση της εμπιστοσύνης των επενδυτών και την οικονομική σταθερότητα της χώρας.

Πηγή: Associated Press, ΑΠΕ-ΜΠΕ